Ritratt: Pixabay .td_uid_2_603156358a8e9_rand.td-a-rec-img{text-align:left}.td_uid_2_603156358a8e9_rand.td-a-rec-img img{margin:0 auto 0 0} Kultant nisimgħu xi storja ta' abbuż fuq tfal, li tasal sal-għatba tal-Qorti, fejn kultant l-istorja tagħmel ħoss aktar minn oħra skont kemm tonfoħha l-media, u anke skont min ikun l-akkużat, hux qassis, hux anzjan, hux xi ziju jew xi barrani . Però nemmen illi wieħed mi ll-akbar abbużi fuq it-tfal qed jibqa' moħbi u jgħaddi minn taħt imnieħer il-Qrati tagħna bla ma jindunaw. M'iniex qed nirreferi għall-abbużi sesswali, iżda abbużi fejn l-ulied jispiċċaw ballun f'saqajn il-ġenituri li jagħżlu li jagħtu bis-sieq u jixxuttjaw lil uliedhom kemm hemm bżonn biex jinku lill-ġenitur l-ieħor. Dan kollu kultant jgħaddi minn taħt il-baffi tal-Qrati li għal diversi raġunijiet iħalluh għaddej. Li f'separazzjoni ħafna ġenituri jippruvaw iżeffnu lil ulied, komuni, hi xi ħaġa li kienet minn dejjem. Dawn il-ġenituri ma jirrealizzawx il-ħsara psikoloġika li qed jagħmlu lil uliedhom. Ħsara psikoloġika li hi ħażina , gravi u kundannabbli daqs il-ħsara li tiġi minn abbuż sesswali. Il-ħsara hi kemm short term kif ukoll long term. Fl-immedjat (short term) l-ulied iħossuhom frustrati u bla sigurtà. Iħossuhom qasba tixxejjer mar-riħ. Din il-ħaġa taffettwahom fil-ħajja immedjata bħall-istudju, interazzjoni mal-oħrajn, u fil-mod kif jiskopru l-persuna tagħhom u jesprimu ruħhom. Bħala konsegwenza jibdew jirreaġixxu b'mod li jippruvaw jgħoġbu lill-ġenitur li jkunu miegħu. Jekk l-omm tħobb il-lewn isfar, jgħidu li l-isfar hu l-isbaħ u l-aħdar hu l-ikrah. Kif appena jkunu mal-missier għax jafu li jħobb l-aħdar, jibdew imaqdru l-isfar u jfaħħru l-aħdar. Bla ma jafu t-tfal stess, din ir-reazzjoni li joħolqu huma stess biex mingħalihom jirbħu s-sigurtà ta' dak il-ġenitur, titfagħhom f'aktar sens ta' inċertezza. Fil-long term il-ħsara hi ferm u ferm akbar. L-ewwel ħaġa li tiġi affettwata hi l-iżvilupp tal-karattru. U minn karattru li fforma b'mod imkisser u f'biċċiet x'tistenna? Se jkollok adult illi jista' ma jkunx sod fil-karattru tiegħu, ma jkunx dixxiplinat, bil-konsegwenza li se jkollu diversi nuqqasijiet li jistgħu jwaqqgħuh fil-vizzju, f'ħajja anqas ideali, u fuq kollox f'karattru li hu diffiċli jagħmel interazzjoni ma' ħaddieħor kemm mal-ħbieb, kemm fuq il-post tax-xogħol u fuq kollox mal-familja. Is-sitwazzjoni tmur għall-agħar meta ċerta ġenituri jagħmlu minn kollox biex il-wild assolutament ma jkollux kuntatt mal-ġenitur l-ieħor. Ir-rebħa tal-ġenitur fuq dik il-ħaġa, hija r-rovina ta' ibnu jew bintu. Kull wild għandu bżonn iż-żewġ ġenituri biex jiżviluppa l-karattru tiegħu. Fuq kollox għandu bżonn l-imħabba taż-żewġ ġenituri. U sakemm m'hemmx raġunijiet gravissimi għalfejn ġenitur għandu jiġi eskluż minn ħajjet uliedu, l-ebda ġenitur m'għandu jkun hekk eskluż. Raġunijiet meta ġenitur għandu jiġi eskluż huma meta għal xi raġuni gravi l-preżenza tal-ġenitur se tagħmel aktar deni minn ġid. Altrimenti n-nuqqas ta' ġenitur se jħalli ħsara irreparabbli fuq il-wild. U hawn fejn jidħlu l-Qrati. Tara każi fejn ġenitur iġib kull skuża biex l-ulied ma jmorrux mal-ġenitur l-ieħor. Ħafna drabi tali skużi jkunu assistiti minn xi avukati li għal flus jew raġunijiet oħra lesti li jwarrbu l-etika. L-iskużi li jibdew jinġiebu jbellhuk u kultant tkun se taħbat temminhom. Iżda ġudikant għaqli għandu jagħraf meta dak li jkun jingħad ikunx biss skuża giddieba. Għandu jagħraf meta l-ulied qed iġibu ruħhom b'ċerta mod fil-konfront tal-ġenitur l-ieħor minħabba mili u għawi tal-ġenitur li jkunu miegħu l-ulied. Vera li kultant ir-reċta tal-ġenitur tkun reċta tajba ħafna, għall-bżonn imżewqa b'xi biki u xenati, iżda daqshekk ieħor hu fatt li l-qorti għandha tkun mhux biss kawta iżda iebsa ħafna f'ċirkostanzi bħal dawn u ma tkunx lesta li tibla' r-ross bil-labra. Altrimenti anke l-qrati jiġu kompliċi f'dan l-abbuż tal-ġenitur. Jiddispjaċik tara ġudikanti li minkejja li huma esperti fil-liġi ma jkun ux kapaċi jindunaw li ġenitur ikun biss qed jagħmel reċta quddiemhom u kulma qed jgħid hu merament skuża biex iċaħħad lil l-ġenitur l-ieħor minn uliedu. Xi ġudikanti biex mingħalihom ikunu ċerti jirreferu l-każ għand esperti bħal psikologi, family therapists u social workers, iżda filwaqt li dan minnu nniffsu hu tajjeb, xorta mhux soluzzjoni u ħafna drabi xorta qed ikollu riżultati negattivi fuq il-minuri. Dan peress illi meta l-każ imur għand dawn l-esperti dan idum ħafna ma jiġi lura għand il-Qrati (ġieli numru sew ta' xhur wara) bil-konsegwenza li t-tfal, li diġà jkunu mimlijin minn ġenitur jispiċċaw ikomplu jinqatgħu u jitbiegħdu mill-ġenitur l-ieħor, li jkunu ilhom ma jaraw ix-xhur, sa xħin l-espert jogħqod jagħmel ir-rapport tiegħu. B'dan il-mod il-ġenitur bil-barka tal-Qorti jkun laħaq l-iskop tiegħu li jkun ċaħħad lill-ġenitur l-ieħor minn uliedu stess. Dan biex ma ngħidx illi ħafna drabi fil-Qrati qed niġu ffaċċjati b'rapporti ta' esperti li xejn ma huma konvinċenti fejn dawn f'seduta waħda li jagħmlu mal-ġenituri rispettivi, u sempliċi seduta waħda mal-ulied normalment fil-preżenza tal-ġenitur li miegħu jgħixu, iħossuhom komdi li jagħmlu rapport fuq il-każ. Rapport li meta jiġi lura l-Qorti ġieli jsib li l-Qorti lesta toqgħod fuqu għaliex m'għandhiex alternattivi oħra kif tasal għad-deċiżjoni. Fil-fatt irrid ngħid, u ngħidu b'responsabilità, li fil-Qrati tagħna qed niff aċċjaw esperti li jew ma huma esperti xejn jew li altrimenti mhumiex denji tal-professjoni li jokkupaw. L-abbuż li qed jagħmlu dawn il-ġenituri u li ħafna drabi jibqa' sieket hu ħażin daqs l-abbuż li nisimgħu fuqu b'tant ħoss qawwi fil-media dwar abbużi sesswali fuq tfal. Għalkemm b'mod differenti ż-żewġ abbużi jkissru l-karattru tal-ulied. Tali ġenituri huma ħatja daqs dawk li nsejħulhom pedofeli, mostri, ħnieżer, moqżieża u kull aġġettiv ieħor li jiġi f'ħalqna. Il-ħażin ikompli jeħżien meta tali abbuż isir bil-barka tal-Qrati! .td_uid_3_603156358ac6f_rand.td-a-rec-img{text-align:left}.td_uid_3_603156358ac6f_rand.td-a-rec-img img{margin:0 auto 0 0}